ORDE do 16 de abril de 2004 pola que se convocan os premios de deseño para a promoción da accesibilidade e a eliminación de barreiras.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 23/04/2004

A Consellería de Asuntos Sociais, Emprego e Relacións Laborais, en virtude do Decreto 212/2003, do 3 de abril, polo que se establece a súa estructura orgánica, é o órgano da Administración autonómica ao que lle corresponde o exercicio das competencias e funcións, entre outras, que tendan á gradual eliminación dos obstáculos de toda orde que inciden directa e negativamente na realización e desempeño da persoa con discapacidade como membro da sociedade, nas súas capacidades e nas súas estruturas ou funcións corporais.
Dous son os principios que inspiran as actuacións das administracións públicas no eido da promoción da accesibilidade e a supresión de barreiras: o principio de deseño para todos e o de accesibilidade universal.
Enténdese o principio do deseño para todos como a actividade pola que se concibe ou proxecta, dende a súa orixe, contornos, procesos, bens, produtos, servizos, instrumentos, obxectos, dispositivos ou ferramentas, de tal forma que poidan ser empregados por todas as persoas na maior extensión posible.
Por accesibilidade universal enténdese a condición que deben cumprir os contornos, procesos, bens, produtos e servizos, así como os obxectos ou instrumentos, ferramentas e dispositivos, para seren comprensibles, empregables e practicables para todas as persoas.
Polo exposto, a consellería, con estes premios, quere afondar na mellora da calidade de vida das persoas con discapacidade e na sensibilización e aplicación práctica dos devanditos principios mediante o fomento da proxección e o deseño de elementos arquitectónicos, axudas técnicas e dispositivos accesibles para todos os cidadáns.
En consecuencia,
DISPOÑO:
Artigo 1º
A Consellería de Asuntos Sociais, Emprego e Relacións laborais convoca os I Premios de deseño para
a promoción da accesibilidade e eliminación de barreiras, que constan de dúas categorías:
Categoría I: deseño de elementos arquitectónicos, que poderán ser fixos ou desmontables.
Categoría II: deseño de axudas técnicas ou dispositivos nalgún dos seguintes ámbitos:
* Vehículos adaptados e sistemas de apoio ao transporte.
* Cadeiras de rodas e asentos.
* Mobiliario adaptado.
* Aplicacións informáticas (hardware e software).
* Percepción de imaxes por persoas cegas.
* Acceso á información escrita por persoas cegas.
* Domótica.
* Calzado especial.
* Outros semellantes.
As bases establécense no anexo I, onde se regulan os aspectos referentes á participación, condicións xerais polas que se rexe a convocatoria, participación, premios, xurado.
Artigo 2º
As actividades que impliquen o desenvolvemento desta convocatoria financiaranse con cargo á aplicación orzamentaria 16.02.212B.227.99 dos orzamentos xerais da Comunidade Autónoma para o ano 2004.
Disposicións derradeiras
Primeira.-Facúltase a directora xeral do Maior e de Persoas con Discapacidade para ditar as resolucións precisas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 16 de abril de 2004.
Mª José Cimadevila Cea
Conselleira de Asuntos Sociais, Emprego e
Relacións Laborais
ANEXO I
I. Participantes.
Poderá presentar traballos de deseño calquera persoa física ou xurídica, nacional ou estranxeira que
cumpra as condicións e os requisitos establecidos nas presentes bases.
Non poderán participar os membros do xurado, nin do Consello Galego para a Promoción da Accesibilidade e a Supresión de Barreiras, nin quen teña con eles relacións de parentesco por consanguinidade ata o terceiro grao ou por afinidade ata o segundo, ou estean asociados ou manteñan relación de colaboración profesional ou de servizo con eles, de calquera tipo.
II. Condicións xerais.
1. Obxecto.
O obxecto da convocatoria é a achega e descrición detallada de propostas que, tendo como eixe fundamental a aplicación práctica dos principios do deseño para todos e da accesibilidade universal, contribúan á promoción da accesibilidade e á remoción de barreiras arquitectónicas, no transporte e na comunicación, que impiden ou dificultan a plena integración socio-laboral das persoas con discapacidade.
En todos os casos, os deseños haberán de ser inéditos e á marxe de calquera tipo de comercialización.
2. Variantes.
Os participantes poderán presentar ata un máximo de tres traballos para cada unha das categorías. Neste caso, haberán de presentar cada un deles baixo un lema distinto.
Respecto a cada traballo presentado como idea base, poderanse presentar, á súa vez, un máximo de dúas variantes.
As variantes deberán especificarse conforme o seguinte criterio identificativo: deseño base, variante 1, variante 2.
3. Prazo e lugar de presentación.
O prazo de presentación dos traballos será de seis meses contados desde o día seguinte ao da publicación no DOG desta orde e presentaranse no rexistro xeral da Consellería de Asuntos Sociais, Emprego e Relacións Laborais ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
A presentación dos traballos presupón o coñecemento e a aceptación incondicionada do contido das bases, sen ningunha excepción.
4. Documentación.
A documentación presentarase do seguinte xeito:
A) Un sobre, pechado e lacrado, co seguinte contido:
a) No seu exterior:
1. O título «Premios de deseño para a promoción da accesibilidade e eliminación de barreiras. CATEGORÍA ..... (I: elemento arquitectónicos; II: axudas técnicas ou dispositivos)».
2. Título identificativo do deseño.
3. O lema elixido polo concursante, integrado por catro letras e tres números (ABCD-123)
b) No seu interior:
1. Un sobre pechado e lacrado, opaco, co seguinte contido:
-No exterior, o lema elixido e o título identificativo do deseño.
-No interior, un folio DIN-A4 pregado pola súa metade, no que se incluirá o texto sinalado no anexo II.
2. A documentación escrita, integrada por una memoria descritiva do deseño proposto, co seguinte contido obrigatorio:
-Acreditación da acomodación de proposta á Lei 8/1997, do 20 de agosto, de accesibilidade e supresión de barreiras e ao Decreto 35/2000, do 28 de xaneiro, de desenvolvemento.
-Orzamento estimado.
A memoria presentarase en formato DIN-A4, nun máximo de 25 folios a dobre espacio, encanutillada e encadernada, con inclusión na portada e en todas as páxinas do lema e do título identificativo do deseño.
B) Un soporte ríxido ou semirríxido tipo cartón pluma en formato DIN A1, co seguinte contido:
a) No exterior: lema e título identificativo do deseño.
b) No interior: un único panel co lema e título identificativo do deseño, composto por:
-Debuxos á escala, a nivel de anteproxecto, do elemento, axuda técnica ou dispositivo proposto, que deberá reunir a información suficiente para garantir a súa execución.
-Perspectivas, infografías, fotografías, fotomontaxes que se consideren ilustrativas da proposta.
-Calquera outra documentación gráfica que, a xuízo do concursante, sirva para explicar con máis detalle a solución proposta.
Ademais, o participante ten a opción de achegar, coa documentación, unha maqueta, prototipo, vídeo ou render da solución proposta, identificados mediante a inserción, en lugar visible, do lema e da categoría a que se presenta.
III. Premios.
Establécense os seguintes premios:
Categoría I: elementos arquitectónicos:
1º premio: doce mil euros (12.000 A).
2º premio: seis mil euros (6.000 A).
3º premio: tres mil euros (3.000 A).
Categoría II: axudas técnicas e dispositivos:
1º premio: doce mil euros (12.000 A).
2º premio: seis mil euros (6.000 A).
3º premio: tres mil euros (3.000 A).
O importe dos premios inclúe os impostos preceptivos, procedendo a Consellería de Asuntos Sociais, Emprego e Relacións Laborais á correspondente retención do IRPF, no caso de persoas físicas suxeitas a retención.
IV. Xurado.
1. Composición.
O xurado estará integrado polos seguintes membros:
Presidente:
Conselleira de Asuntos Sociais, Emprego e Relacións Laborais ou persoa en quen delegue.
Vogais:
-Directora xeral do Maior e de Persoas con Discapacidade, ou persoa en quen delegue.
-Decana do Colexio Oficial de Arquitectos de Galicia, ou persoa en quen delegue.
-Decano do Colexio Oficial de Enxeñeiros Industriais, ou persoa en quen delegue.
-O arquitecto da Comisión Técnica de Accesibilidade ou funcionario de idéntica cualificación en quen delegue.
-Un vogal do Consello Galego para a Promoción da Accesibilidade e a Supresión de Barreiras, elixido polo seu presidente.
-Un experto en accesibilidade e supresión de barreiras designado polo Comité de Entidades Representativas de Minusválidos de Galicia (Cermi).
Secretario.
O secretario do Consello Galego para a Promoción da Accesibilidade e a Supresión de Barreiras, ou funcionario en quen delegue, con voz, pero sen voto.
2. Funcionamento do xurado.
O xurado constituirase dentro dos quince días hábiles seguintes ao do remate do prazo de presentación dos traballos.
Para a válida constitución do xurado para os efectos de celebración de sesións, deliberacións e acordos, será preciso a presencia de cinco dos seus membros e, en calquera caso, do presidente e secretario, ou de quen os substitúa.
De todas as sesións que se celebren levantarase a correspondente acta, que será asinada, cando menos, polo presidente e o secretario.
No exercicio das súas funcións, o xurado poderá pedir asesoramento ou solicitar a información complementaria que coide pertinente. Os correspondentes informes engadiranse á acta da sesión.
Os acordos tomaranse por maioría simple dos membros presentes. En caso de empate, decidirá o voto de calidade do presidente.
O funcionamento do xurado, en todo o non expresamente previsto nestas bases, axustarase á regulación dos órganos colexiados prevista na Lei 30/1992, do 26 de novembro, de réxime xurídico das administracións públicas e do procedemento administrativo común.
O xurado posúe a prerrogativa de interpretar as condicións fixadas nestas bases e de resolver as dúbidas que ofreza o seu cumprimento.
3. Criterios de avaliación.
O xurado adxudicará os premios mediante a aplicación dos seguintes criterios, comúns a ámbas as dúas categorías:
-Viabilidade da xeneralización da proposta.
-Innovación de toda orde que representa a proposta.
-Posibilidades de proxección da innovación ao mercado
-Nivel de especialización.
-Incorporación de novos materiais ou utilización orixinal de produtos tradicionais.
4. Resolución do xurado.
Todos os acordos que tome o xurado serán inapelables e o premio ou premios poderán ser declarados desertos.
A resolución dos premios será publicada no DOG, no que se indicará o lugar e a data do acto público no que se fará entrega dos premios.
Con carácter previo ao cobramento dos premios, os premiados terán que achegar certificados acreditativos de atoparse ao día no cumprimento das súas obrigas coa Seguridade Social e as facendas estatal e autonómica.
IV. Propiedade dos traballos presentados.
1. Dereitos de autor.
Os participantes conservarán os seus dereitos de autor e de propiedade intelectual respecto dos traballos presentados, reservándose a consellería a oportunidade de expoñer e/ou publicar os proxectos presentados, sen ánimo de lucro.
O prazo máximo para o exercicio da facultade sinalada na alínea anterior é de catro meses, contados dende o día seguinte ao da publicación da resolución no DOG; transcorrido este prazo, os traballos non premiados poderán ser retirados polos seus autores na Consellería de Asuntos Sociais, Emprego e Relacións Laborais, nun prazo de trinta días. Os traballos premiados non serán devoltos en ningún caso.
ANEXO II
-Don/Dona..., con DNI nº..., con enderezo para efectos de notificacións en..., termo municipal de...,
teléfono/correo electrónico..., en nome propio ou en representación de...
Declara:
1. Que informado/a das bases rexedoras da convocatoria, pola Consellería de Asuntos Sociais, Emprego e Relacións Laborais, dos premios de deseño para a promoción da accesibilidade e eliminación de barreiras, que coñece e acepta na súa integridade, declara o seu interese (ou da entidade ou equipo que representa) en participar nel.
2. Que comparece baixo o lema...
3. (Se é o caso) Que o equipo colaborador está integrado por:
(Nome, apelidos e DNI)
Lugar, data, selo e sinatura
Se se trata de persoa xurídica, haberá que achegarse o poder acreditativo da representación.
Se se trata dun equipo, especificarase do seguinte xeito: «... en representación do equipo que a seguir se relaciona», e cubrirase o punto 3 da declaración.